**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Απονομής της Δικαιοσύνης (Ποικίλαι Διατάξεις) (Τροποποιητικός) Νόμος του 2024»**

**Παρόντες:**

Νίκος Τορναρίτης, πρόεδροςΓιώργος Κουκουμάς

Νίκος Γεωργίου Χριστιάνα Ερωτοκρίτου

Άριστος Δαμιανού Χαράλαμπος Θεοπέμπτου

Ανδρέας Πασιουρτίδης

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε τρειςσυνεδρίες της, που πραγματοποιήθηκαν στις 13, 20 και 27 Μαρτίου2024. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Δικαιοσύνης και Δημοσίας Τάξεως, της Αρχιπρωτοκολλητού, της Νομικής Υπηρεσίας της Δημοκρατίας, καθώς και του Παγκύπριου Δικηγορικού Συλλόγου.

Σημειώνεται ότι στο στάδιο της συζήτησης παρευρέθηκαν επίσης τα μέλη της επιτροπής κ. Φωτεινή Τσιρίδου, Σωτήρης Ιωάννου και Κωστής Ευσταθίου.

Σκοπός του νομοσχεδίου, όπως αυτό αρχικά κατατέθηκε στη Βουλή, είναι η τροποποίηση του περί Απονομής της Δικαιοσύνης (Ποικίλαι Διατάξεις) Νόμου, ώστε να διασαφηνιστούν διατάξεις οι οποίες αφορούν τον τρόπο άσκησης της δικαιοδοσίας και εξουσίας του Ανωτάτου Δικαστηρίου και τη λειτουργία του Ανωτάτου Δικαστικού Συμβουλίου.

Σημειώνεται ότι το Υπουργείο Δικαιοσύνης και Δημοσίας Τάξεως στις 28 Φεβρουαρίου 2024, μετά την κατάθεση του νομοσχεδίου στη Βουλή και πριν από την έναρξη της συζήτησής του ενώπιον της επιτροπής, υπέβαλε αναθεωρημένο κείμενο του νομοσχεδίου, δυνάμει του οποίου προτείνεται επιπρόσθετα να τροποποιηθεί σχετική διάταξη της βασικής νομοθεσίας, ώστε να διευρυνθούν οι εξουσίες του Ανωτάτου Συνταγματικού Δικαστηρίου, με την υπαγωγή στις αρμοδιότητές του της εκδίκασης των υποθέσεων δευτεροβάθμιας αναθεωρητικής δικαιοδοσίας οι οποίες καταχωρίστηκαν στο εφετείο πριν από την 31η Δεκεμβρίου 2020, νοουμένου ότι το εφετείο δεν έχει επιφυλάξει απόφαση επί αυτών.

Στο πλαίσιο της συζήτησης του υπό αναφορά νομοσχεδίου στην επιτροπή, η εκπρόσωπος του Υπουργείου Δικαιοσύνης και Δημοσίας Τάξεως ανέφερε ότι σκοπός των προτεινόμενων ρυθμίσεων είναι να διασαφηνιστεί η διαδικασία παραπομπής εφέσεως από το εφετείο στο Ανώτατο Δικαστήριο, καθώς και να καθοριστεί ότι στις συνεδρίες του Ανωτάτου Δικαστικού Συμβουλίου οι οποίες αφορούν σε ενδοϋπηρεσιακά ζητήματα μετάθεσης δικαστή του εφετείου ή του πρωτοβάθμιου δικαστηρίου θα παρίστανται μόνο οι δικαστές μέλη του Δικαστικού Συμβουλίου και όχι ο Γενικός Εισαγγελέας της Δημοκρατίας, ο πρόεδρος του Παγκύπριου Δικηγορικού Συλλόγου και οι δύο νομικοί εγνωσμένου κύρους, οι οποίοι ορίζονται ως μέλη του κατόπιν εισήγησης του Παγκύπριου Δικηγορικού Συλλόγου και εγκρίσεώς τους από το Ανώτατο Δικαστήριο. Περαιτέρω, η ίδια εκπρόσωπος σημείωσε ότι με το εν λόγω νομοσχέδιο προτείνεται επίσης η προσθήκη διάταξης στον βασικό νόμο για τον τρόπο άσκησης της πρωτοβάθμιας δικαιοδοσίας του Ανωτάτου Δικαστηρίου. Όσον αφορά τις πρόνοιες που περιλήφθηκαν στο αναθεωρημένο κείμενο του νομοσχεδίου, η ίδια εκπρόσωπος ανέφερε στην επιτροπή ότι αυτές κρίθηκαν αναγκαίες, ώστε να αποφορτιστεί το αναθεωρητικό εφετείο από τις πολυάριθμες εφέσεις που εκκρεμούν ενώπιόν του, των οποίων η εκδίκαση έχει ανατεθεί σε αυτό σύμφωνα με τον υπό τροποποίηση νόμο.

Ο εκπρόσωπος της Αρχιπρωτοκολλητού ανέφερε ότι η πρόνοια που περιλήφθηκε στο κείμενο του αναθεωρημένου νομοσχεδίου για την ανάληψη από το Ανώτατο Συνταγματικό Δικαστήριο των υποθέσεων οι οποίες καταχωρίστηκαν στο εφετείο πριν από την 31η Δεκεμβρίου του 2020 είναι ενδεικτική του έργου που επιτελεί το νεοσύστατο αυτό δικαστήριο και της παραγωγικότητάς του.

Ο εκπρόσωπος του Παγκύπριου Δικηγορικού Συλλόγου εξέφρασε προβληματισμό αναφορικά με την πρόνοια για τη μη συμμετοχή του προέδρου του Παγκύπριου Δικηγορικού Συλλόγου και των δύο νομικών εγνωσμένου κύρους, χωρίς δικαίωμα ψήφου, στις συνεδρίες του Ανωτάτου Δικαστικού Συμβουλίου, όταν το σώμα επιλαμβάνεται ζητημάτων μετάθεσης δικαστή του εφετείου ή πρωτοβάθμιου δικαστηρίου, αφού, όπως σημείωσε, οι δικηγόροι είναι συλλειτουργοί στην απονομή της δικαιοσύνης και, ως εκ τούτου, η γνώμη τους δέον να λαμβάνεται υπόψη σε ζητήματα που αφορούν μεταξύ άλλων τη μετάθεση δικαστών.

Η εκπρόσωπος του Υπουργείου Δικαιοσύνης και Δημοσίας Τάξεως, σχολιάζοντας τις επιφυλάξεις που εκφράστηκαν από τον εκπρόσωπο του Παγκύπριου Δικηγορικού Συλλόγου, ενημέρωσε την επιτροπή ότι, δυνάμει άλλης διάταξης του περί Απονομής της Δικαιοσύνης (Ποικίλαι Διατάξεις) Νόμου, ο Γενικός Εισαγγελέας της Δημοκρατίας, ο πρόεδρος του Παγκύπριου Δικηγορικού Συλλόγου, καθώς και οι δύο οριζόμενοι νομικοί δεν παρίστανται σε συνεδρία του Ανωτάτου Δικαστικού Συμβουλίου η οποία αφορά σε μετάθεση ή άσκηση πειθαρχικής εξουσίας επί δικαστή του εφετείου ή πρωτοβάθμιου δικαστηρίου. Συναφώς, ως η ίδια δήλωσε, η προτεινόμενη τροποποίηση ενδείκνυται για λόγους νομικής σαφήνειας.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, αποφάσισε, κατά πλειοψηφία του προέδρου και των μελών της βουλευτών των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά-Νέες Δυνάμεις, να εισηγηθεί στην ολομέλεια του σώματος την ψήφιση του νομοσχεδίου σε νόμο.

Το μέλος της επιτροπής βουλευτής της κοινοβουλευτικής ομάδας του Δημοκρατικού Κόμματος και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

15 Απριλίου 2024

Αρ. Φακ.: 23.01.065.046-2024

ΑΟΛ/ΚΣ/ΠΧ΄Ν/ΑΓ